作者：吴泳
词牌/韵律：贺新凉・贺新郎

paragraphs: 碧嶂青红路。
近重阳、不寒不暖，不风不雨。
杜宇花残银杏过，犹有秋英未吐。
但日对、南山延伫。
碧落仙人骑赤鲤，渺风烟、不上瞿塘去。
来伴我，宛陵住。
西风画角高堂暮。
炙银灯、疏帘影里，笑呼儿女。
爷作嘉兴新太守，囝拜鹗书天府。
况哥共、白头相聚。
天分从来锺至乐，更谁思、野鸭鸳鸯语。
提大斗，酌寒露。